
Desztinációépítés a Hévíz-Balaton TDM szervezet hatókörében

A turisztikai desztinációk menedzsment szervezetei a 2000-res években kezdtek elterjedni hazánkban, részben pályázati támogatások hatására, melyeknek célja volt a turizmusirányításban érvényesíteni a szubszidiaritás elvét. A vizsgált desztinációban, a Nyugat-Balatonon a térségi együttműködés szükségességének felismerése és megvalósítása egy évtizeddel megelőzte hazánk többi térségi desztináció menedzsment szerveződéseinek létrejöttét és csaknem 20 éves múltra tekint vissza. A Balaton Kiemelt Üdülőkörzet turisztikai kínálat-kereslet analízisének eredményeként Keszthely-Hévíz központokkal kirajzolódik egy sajátos desztináció, melynek vezető turisztikai termékei a vízparti üdülés és az egészségturizmus. A Nyugat-Balaton egy sokrétű kapcsolatrendszerrel bíró, folyamatosan változó desztináció, mely arculati és márkanév (Hévíz-Balaton) változásokon ment keresztül. A vizsgált szervezetben tag helyi TDM egyesületek feladatainak összevetése rámutat a feladatellátásban megjelenő hasonlóságokra és különbségekre. A térség turizmusának fejlődését hátráltató tényezők feltárása után a menedzsment szervezet fejlődése kerül bemutatásra. A TDM szervezet feladatai három csoportba sorolhatók, ezek a termékfejlesztés, a marketing és a kapcsolattartás. A desztináció kialakulása és a vizsgált térség desztináció menedzsment szerveződéseinek területi és tartalmi változása miatt a hazai turizmusirányítási rendszer átalakulásának legmegfelelőbb példája.



